হাত মেলাতে এগিয়ে আসছেন, চোখ বন্ধ করলেই দেখতে পাচ্ছি : বিজেন্দ্র সিংহ

এত বিষাদময়, শোকবহ সকাল কী আগে এসেছে আমার জীবনে?
সকালে ঘুম থেকে ওঠার পর ইন্টারনেটে পৃথিবীর যাবতীয় খবরাখবর একঝলক দেখে নেওয়া এখন আমার অভ্যাসে পরিণত হয়েছে। আর তখনই সেই ভয়ঙ্কর খবরটা পেলাম। মহম্মদ আলি নেই!
ভুল শুনছি না তো? তড়িঘড়ি উঠে চালিয়ে দিলাম টেলিভিশন। সমস্ত চ্যানেলে একটাই খবর। বক্সিং-বিশ্বের ঈশ্বর প্রয়াত। ইচ্ছা ছিল, এবার আমেরিকায় ট্রেনিং করতে গিয়ে আমার ঈশ্বরের সঙ্গে দেখা করে একটু কথা বলব। সেই আশা অপূর্ণই থেকে গেল! এর চেয়ে বড় ধাক্কা আর কী হতে পারে!
চোখের সামনে ভেসে উঠল ভিয়ানির সেই বক্সিং আখড়ার দিনগুলো। মহম্মদ আলির ছবি আর লোকের মুখে নানা গল্প শুনেই তো বক্সিংয়ের প্রেমে পড়ে গিয়েছিলাম। মনে মনে শপথ করেছিলাম, নিজেকে এমনই এক উচ্চতায় প্রতিষ্ঠিত করতে হবে। সেই কিংবদন্তি বক্সারের প্রয়াণ যে আমাদের মতো পৃথিবীর অন্য প্রান্তে অনেক দূরে বসে থাকা বক্সারদের কাছে কতটা যন্ত্রণার, তা ভাষায় ব্যাখ্যা করা যাবে না।
সালটা ১৯৯৮। দ্বাদশ শ্রেণিতে পড়ি। সদ্য জাতীয় বক্সিং টুর্নামেন্টে সোনা পেয়েছি। ভিয়ানির আখড়ায় জোরকদমে চলছে অনুশীলন। সেই সময় আমার দাদা মনোজ কুমার, দীনেশ কুমার (ওরাও পরে জাতীয় স্তরে বক্সিং লড়েছে) একদিন নিয়ে এলেন দুর্দান্ত একটা ছবি। আমরা তখন একটু সিনিয়র হয়ে গিয়েছিলাম, তাদের জন্য আখড়ায় আলাদা একটা ঘরের ব্যবস্থা করা হয়েছিল। সেই ঘরের দেওয়ালে দাদা ছবিটা লাগিয়ে দিয়েছিলেন। বাঁহাতে মহম্মদ আলি সেই বিখ্যাত জ্যাব করছেন। সাদা-কালো সেই ছবিটার দিকে তাকিয়ে স্তম্ভিত হয়ে গিয়েছিলাম। উফ! কী ভয়ঙ্কর আগ্রাসী মেজাজ! চোখের দৃষ্টিতে হাড় হিম করা চাহনি, যা দেখে যে কোনও প্রতিপক্ষ হার মেনে নিতে বাধ্য হবেন। হয়েওছেন! বলা চলে, সেই ছবিটা আমার জীবনে নিয়ে এল এক পরিবর্তন। পাল্টে গেল বক্সিং-দর্শনই।
আমরা রোজ প্র্যাক্টিসের পর ওই ঘরে ঢুকে ছবির সামনে দাঁড়িয়ে ওঁর স্টাইলটা নকল করার চেষ্টা করে যেতাম। রিংয়ের মধ্যে আলির যে বাটারফ্লাই মুভমেন্ট গোটা বিশ্বকে নির্বাক করে দিত, সেটাকে আমরা রপ্ত করার চেষ্টা করতাম ওই ঘরের মধ্যে দাঁড়িয়ে! একদিন আমরা সেই ছবির সামনে দাঁড়িয়ে যথারীতি  শ্যাডো অনুশীলন করছি, হঠাৎ করে ঘরে ঢুকলেন কোচ জগদীশ সিংহ। একবার তাকালেন সেই ছবির দিকে। তারপর আমাদের দিকে ঘুরে ঠান্ডা গলায় বলে উঠেছিলেন, ‘‘তোমাদের ধৃষ্টতা দেখে আমি বিস্মিত। ওই উচ্চতায় পৌঁছতে হলে দরকার নিবিড় সাধনার। দেখো আগে সেই সাধনা করতে পার কী না!’’
সেদিন কোচের কথা শুনে একটু মুষড়েই পড়েছিলাম। কিন্তু কিংবদন্তি বক্সারকে নিয়ে অবিরত চর্চায় আমাদের কোনও ফাঁক ছিল না। ওই সময় আমার দাদা ওঁর নানাধরনের ছবি এবং বিভিন্ন পত্রিকায় প্রকাশিত লেখা পড়ে শোনাতেন আমাদের। ২০০৩ সালে হায়দরাবাদে আফ্রো এশিয়ান গেমস হয়েছিল। জাতীয় স্তরে আমার পারফরম্যান্স দেখে নির্বাচকরা জুনিয়র স্তর থেকে সিনিয়র দলে নিয়েছিলেন। তখনই ইউটিউবে মহম্মদ আলির বিভিন্ন ম্যাচের রেকর্ডিংগুলো খুব ভাল করে খুঁটিয়ে দেখলাম। কী অবিশ্বাস্য ফুটওয়ার্ক এবং তীক্ষ্ণ দৃষ্টিশক্তি ছিল। অত বড় রিংটাকে নিজের ইচ্ছেমতো ছোট অথবা বড় করে নিতে পারতেন! তার সঙ্গে অকল্পনীয় রিফ্লেক্স। বাঁহাতে আপার কাট অথবা বিষাক্ত জ্যাবগুলো প্রতিপক্ষের চোয়াল ভেঙে দিতে পারত। কিন্তু সবচেয়ে অবাক করে দিয়েছে, ওঁর দূর থেকেই প্রতিপক্ষকে মোক্ষম পাঞ্চে ধরাশায়ী করে দেওয়ার সহজাত দক্ষতা। আমি মহম্মদ আলির ম্যাচের রেকর্ডিং এখনও দেখি। আপাতদৃষ্টিতে দেখলে মনে হবে, প্রতিপক্ষের শরীরের খুব কাছে এসে বুঝি উনি জ্যাব করতেন। কিন্তু সেটা আদৌ নয়। নাগালের বাইরে থেকে ফুটওয়ার্কে প্রতিপক্ষকে বোকা বানিয়ে তাঁর সমস্ত পরিকল্পনা নষ্ট করে দিতেন হেলায়!
ঈশ্বরের সঙ্গে একবারই হাত মেলানোর সুযোগ পেয়েছিলাম। ২০০৭ সালে শিকাগোয় অনুষ্ঠিত হয়েছিল বিশ্ব বক্সিং চ্যাম্পিয়নশিপ। আমিও ছিলাম ভারতীয় দলের প্রতিনিধি হিসাবে। তখন উনি পারকিনসন্‌স রোগে আক্রান্ত হয়ে পড়েছেন। আন্তর্জাতিক বক্সিং সংস্থার কর্তারা বিশেষ অতিথি হিসাবে মহম্মদ আলিকে নিয়ে এসেছিলেন। আমরা সকলে সার দিয়ে দাঁড়িয়ে রয়েছি। কাঁপা কাঁপা হাতে তিনি সব প্রতিযোগীদের সঙ্গে করমর্দন করছেন। এখনও ভাবলে গায়ে কাঁটা দেয়! কিংবদন্তি, সর্বকালের সেরা ক্রীড়াবিদ ধীরে ধীরে আমার দিকে এগিয়ে আসছেন। বুকের মধ্যে কেউ যেন হাতুড়ি পেটাচ্ছে! সামনে এসে দাঁড়ালেন ঈশ্বর। দু’হাত দিয়ে ওঁর হাতটাকে চেপে ধরেছিলাম। কোনও কথা বলেননি। আমার দিকে তাকিয়ে স্মিত হাসিতে শুভেচ্ছা জানিয়ে এগিয়ে গেলেন সামনের দিকে। আমার মনে হল, কোনও কথা না বলেও যেন কত অমূল্য উপদেশ দিয়ে গেলেন। মাউন্ট এভারেস্টের মতো সুউচ্চ পর্বত-সম কিংবদন্তি ব্যক্তিত্বের সামনে দাঁড়িয়ে অনুভব করেছিলাম, কিছুই তো শিখে উঠতে পারিনি! তাতেও আমরা নিজেদের নিয়ে কত গর্ব করি! পেশাদার বক্সার হিসাবে নতুন অভিযান শুরু করেছি। এই নিয়ে টানা ছ’টা ম্যাচে জিতেওছি। শেষ ম্যাচের পর আমার এজেন্ট লি বিয়ার্ড বলছিলেন, লন্ডন ছেড়ে এবার পাড়ি দিতে হবে মার্কিন যুক্তরাষ্ট্রে। শুনেই আমি লাফিয়ে উঠলাম। এবার তাহলে ওঁর সঙ্গে কথাও বলে আসব। কে জানতেন, সেই স্বপ্ন অপূর্ণ, অসমাপ্ত থেকে যাবে! তাহলেও যাব আমেরিকাতে। লড়াই করব সেখানে। দেখে আসব মহম্মদ আলির স্মৃতিবিজড়িত বাড়ি। সেটাও তো আমার কাছে এক পরম পাওয়া! 

রিংয়ের প্রজাপতির সঙ্গে সাক্ষাতের স্বপ্ন অধরাই থেকে গেল : শিবা থাপা
ব্রেকফাস্ট টেবিলে খবরটা শুনে স্তম্ভিত হয়ে গিয়েছিলাম। শুক্রবার রাতে ইন্টারনেটে যখন পড়েছিলাম মহম্মদ আলির শারীরিক অবস্থা স্থিতিশীল, সংকট অনেকটাই কেটে গিয়েছে। নিশ্চিন্তে ঘুমোতে গিয়েছিলাম। ভাবতে পারিনি যে, আর কয়েক ঘণ্টা পরেই শুনব জীবনের শেষ যুদ্ধে মৃত্যুকে নক-আউট করতে না পেরে হার স্বীকার করেছেন বক্সিং ঈশ্বর। স্বপ্ন দেখতাম মহম্মদ আলির সঙ্গে দেখা করার। ভেবেছিলাম, অলিম্পিক্স শেষ হওয়ার পর ভারতে ফেরার আগে রিও থেকে মার্কিন যুক্তরাষ্ট্র যাব। চেষ্টা করব কিংবদন্তির সঙ্গে দেখা করার।  কিন্তু সেই স্বপ্ন আমার আর পূর্ণ হল না।
আমার জন্ম নব্বইয়ের দশকে। তাই মাইক টাইসন-ই ছিলেন আমার আদর্শ। ওঁর আগ্রাসী মানসিকতা আমাকে মুগ্ধ করত। আমার বাবা পদম থাপা নিজেও বক্সার ছিলেন। তিনি আমার প্রথম কোচও। বাবা বলতেন, টাইসন দুর্দান্ত, কিন্তু মহম্মদ আলি অনবদ্য। বক্সিংয়ে যদি সাফল্য পেতে চাও তাহলে মহম্মদ আলির লড়াই ভাল করে দেখো। কারণ রিংয়ে আগ্রসনই সব নয়। টেকনিক অত্যন্ত জরুরি। আর টেকনিকের উন্নতি করতে হলে মহম্মদ আলির ম্যাচ দেখতেই হবে। সেই সময় ইন্টারনেটের এত রমরমা ছিল না। আর আমাদের গুয়াহাটির রাজনৈতিক পরিস্থিতি তো তখন অগ্নিগর্ভ। তা সত্ত্বেও বাবা অনেক কষ্ট করে কোথা থেকে যেন  মহম্মদ আলি বনাম জো ফ্রেজিয়ার— সেই ঐতিহাসিক লড়াইয়ের ভিডিও ক্যাসেট জোগাড় করে এনেছিলেন। ট্রেনিংয়ের পাশাপাশি আমাকে ও দাদা গোবিনকে সেই রেকর্ডিং দেখাতেন। অবিশ্বাস্য ম্যাচ। এখন তো আমার মোবাইল ফোন ও ল্যাপটপে ‘লোড’ করা আছে মহম্মদ আলির অসংখ্য লড়াইয়ের ভিডিও। যতবার দেখি বিস্মিত হই। দেখে মনে হয়, বক্সিং গ্লাভস পরে রিংয়ে যেন প্রজাপতি উড়ছে!
জো ফ্রেজিয়ারের বিরুদ্ধে মহম্মদ আলি যখন লড়ছেন, তখন ওঁর ওজন ৯৬ কেজি। কিন্তু কী অবিশ্বাস্য ফুটওয়ার্ক। ওইরকম ভারি শরীর নিয়ে একজন বক্সার চোখের পলক ফেলার আগে পোজিশন বদল করছেন। আমি যতদূর জানি এই লড়াইটার পর থেকেই মহম্মদ আলির মুভমেন্টের নাম হয়ে যায় ‘বাটারফ্লাই ফুটওয়ার্ক’। 
এই মুহূর্তে পাতিয়ালায় স্পোর্টস অথরিটি অফ ইন্ডিয়া (সাই) ক্যাম্পাসে রিও অলিম্পিক্সের জন্য জোরদার প্রস্তুতি চলছে আমাদের। দিনে প্রায় ন’ঘণ্টা প্র্যাক্টিস করছি। তার মধ্যেও কিছুটা সময় আলাদা করে আমি বার করে নিয়েছি শুধুমাত্র ‘ব্লাটারফ্লাই ফুটওয়ার্ক’ প্র্যাক্টিস করার জন্য। চার বছর আগে লন্ডন অলিম্পিক্সে নেমেই বুঝেছিলাম, শুধুমাত্র আগ্রাসনকে হাতিয়ার করে সফল হওয়া সম্ভব নয়। আমার ফুটওয়ার্কে কিছুটা সমস্যা ছিল। সেই কারণেই প্রথম বাউটে মেক্সিকোর অস্কার ভালদেজের কাছে হেরে গিয়েছিলাম। গত চার বছর ধরেই ফুটওয়ার্কের ক্ষিপ্রতা বাড়ানোর অনুশীলন করে চলেছি। কিন্তু কাজটা যে কতটা কঠিন, সেটা টের পাচ্ছি। যদিও লন্ডনে ব্যর্থতার পরে অনেকেই আমাকে সান্ত্বনা দিয়েছে এটা বলে যে, মাত্র আঠেরো বছর বয়সে তুমি অলিম্পিক্সে যোগ্যতা অর্জন করেছো। এটাই তো সেরা প্রাপ্তি। কিন্তু আমি তাদের সঙ্গে একমত নই। কারণ, মহম্মদ আলি আঠেরো বছর পূর্ণ করার আগেই রোম অলিম্পিক্সে সোনা জিতেছিলেন। তাই বয়সের কোনও অজুহাত দিতে চাই না। স্বীকার করতে কোনও লজ্জা নেই টেকনিকে গলদ ছিল বলেই ব্যর্থ হয়েছি লন্ডনে। 
পেলে, দিয়েগো মারাদোনা, সচিন তেন্ডুলকর, মহম্মদ আলি-রা কিংবদন্তি হওয়ার জন্যই জন্মান। মনে পড়ে যাচ্ছে মহম্মদ আলির-ই সেই অবিস্মরণীয় উক্তি, ‘‘চ্যাম্পিয়নরা জিমে তৈরি হয় না। যাদের অন্তরের গভীরতম অংশে রয়েছে স্বপ্ন, দূরদৃষ্টি ও সফল হওয়ার তীব্র আকাঙ্ক্ষা, একমাত্র তারাই চ্যাম্পিয়ন হতে পারে।’’ মহম্মদ আলির এই উক্তিটাই আমার কাছে মন্ত্রের মতো।
শুধু কিংবদন্তি বক্সার নন। আমার কাছে তিনি একজন বিপ্লবীও। সারাজীবন তিনি অন্যায়ের বিরুদ্ধে লড়াই করেছেন। সত্তরের দশকে মহম্মদ আলিকেও ভিয়েতনামে যুদ্ধে যাওয়ার নির্দেশ দিয়েছিল আমেরিকা সরকার। বক্সিং-কিংবদন্তি সেই নির্দেশ প্রত্যাখ্যান করে বলেছিলেন, ‘‘ভিয়েতনামের মানুষ আমার বর্ণ নিয়ে কখনও কটাক্ষ করেননি। তাই ওঁদের বিরুদ্ধে যুদ্ধ করতে যাব না।’’
মহম্মদ আলি থাকবেন না। থেকে যাবে তাঁর লড়াই। রিংয়ের বাইরেও তিনি ছিলেন একজন ‘বক্সার’। রিও-তে আমার প্রেরণা মহম্মদ আলিই। অলিম্পিক্সে যদি পদক জিততে পারি, তাহলে সেটাই হবে বক্সিং-ঈশ্বরের প্রতি আমার সেরা শ্রদ্ধার্ঘ।